b'\n_START_ARTICLE_\nPikkukissankita\n_START_SECTION_\nUlkon\xc3\xa4k\xc3\xb6\n_START_PARAGRAPH_\nPikkukissankita kasvaa 5\xe2\x80\x9330 senttimetri\xc3\xa4 korkeaksi. Lehdet ovat pituudeltaan yhdest\xc3\xa4 kolmeen senttimetri\xc3\xa4. Niiden lavat ovat tasasoukkia \xe2\x80\x93 pitkulaisen puikeita ja tylppi\xc3\xa4. Pitk\xc3\xa4per\xc3\xa4iset pienet kukat kasvavat yksitt\xc3\xa4in lehtihangoissa. Kukan vaaleanvioletti teri\xc3\xb6 on kooltaan kahdeksan millimetri\xc3\xa4 ja siin\xc3\xa4 on lyhyt kannus. Hedelm\xc3\xa4n\xc3\xa4 on reik\xc3\xa4luomainen kota, johon aukeaa kaksi reik\xc3\xa4\xc3\xa4.\n_START_SECTION_\nLevinneisyys\n_START_PARAGRAPH_\nPikkukissankitaa esiintyy alkuper\xc3\xa4isen\xc3\xa4 Euroopassa ja Turkissa. Se on levinnyt my\xc3\xb6s muihin maanosiin. Yhdysvalloissa ja Kanadassa se on laajasti levinnyt tulokas._NEWLINE_Suomessa pikkukissankita on harvinainen mutta 2000-luvulla paljon yleistynyt uustulokas. Se kasvaa vakiintuneena tai satunnaisena tulokkaana Etel\xc3\xa4- ja Keski-Suomessa. Laji kasvaa erityisesti liikennealueilla kuten satamissa ja ratapihoilla. Alun perin se on levinnyt maahan satamien kautta. Pikkukissankita pystyy kasvamaan poikkeuksellisen niukoillakin paikoilla, kuten sepeliss\xc3\xa4, kiviportaiden raoissa ja kivetysten v\xc3\xa4leiss\xc3\xa4.'